આયોજકોના જણાવ્યા મુજબ પ્રથમ ચલો ઇન્ડિયા કાર્યક્રમને ભવ્ય સફળતા મળી હતી, જેનું આયોજન એસોસિયેશન ઓફ ઇન્ડિયન અમેરિકન્સ ઇન નોર્થ અમેરિકા (આઇના) દ્વારા થયું હતું. નોન-પ્રોફિટ ઓર્ગેનાઇઝેશન આઇનાનો પ્રારંભ 2005માં થયો હતો, જે 2006થી ચાલો ગુજરાત ફેસ્ટિવલનું આયોજન કરવાની શરૂઆત કરી હતી. આ ઇવેન્ટના મિડિયા સ્પોન્સર પરીખ વર્લ્ડવાઇડ મિડિયા હતું. કાર્યક્રમમાં પરીખ વર્લ્ડવાઇડ મિડિયાના ફાઉન્ડર-ચેરમેન ડો. સુધીર પરીખ, ટીવી એશિયાના ચેરમેન એચ. આર. શાહ વક્તા તરીકે હાજર રહ્યા હતા. આ ઇવેન્ટમાં એડિસનના મેયર ટોન લેન્કી, કોંગ્રેસમેન ફ્રેન્ક પેલોન (ડી-ન્યુ જર્સી, સેનેટર સામ થોમ્પસન પણ હાજર રહ્યા હતા. જીવંત પ્રસારણમાં ગુજરાતના મુખ્યમંત્રી વિજય રૂપાણીએ ભારતથી આપેલા સંદેશોમાં પ્રારંભિક દિવસે કાર્યક્રમને શુભેચ્છા પાઠવી હતી. આઇનાના પ્રેસિડન્ટ સુનીલ નાયકે જણાવ્યું કે ફેસ્ટિવલમાં ટ્રાય સ્ટેટ એરિયા અને આસપાસના વિસ્તારોમાંથી લગભગ 50,000 લોકો આવ્યા હતા. અમારી પાસે 30 કલાક ચાલે તેટલા પરફોર્મન્સ હતા, જેમાં 140થી વધારે કલાકારોએ અમેરિકાની બહારના દેશોમાંથી ભાગ લીધો હતો. પ્રથમ દિવસે આઠ કલાક, બીજા દિવસે 11 કલાક અને ત્રીજા દિવસે 12 કલાક પરફોર્મન્સ યોજાયું હતું. ઇવેન્ટના મિડિયા પ્રવક્તા નૂતન કલમદાનીએ જણાવ્યું કે આ ઇવેન્ટનો હેતુ મોટી સંખ્યામાં નાગરિકો ભાગ લઈ શકે તેવો હતો. બિનગુજરાતી નાગરિકો પરફોર્મર્સ તરીકે પણ આ શોમાં ભાગ લઈને ભારતની વિવિધતાના દર્શન કરાવ્યાં હતાં.